 NA MWANDISHI WETU WAMILIKI wa matatu wanalalamika kwamba usalama umezorota katika steji za magari katika Kaunti ya Kilifi kufuatia kuwepo kwa makateli ambao wamegeuka manamba na wanakusanya pesa kutoka kwa kila gari. Idadi ya makateli hao inazidi kuongezeka kila kukicha huku madereva na abiria wakizidi kuhangaishwa, kuvamiwa na kuibiwa. Kila matatu inapofika mjini Kilifi hulipa Sh500 na Malindi Sh700. Akizungumza na Taifa Leo, mwenyekiti wa wamiliki wa matatu Kaunti ya Kilifi Bw Justine Matano alieleza kuwa kilio chao kwa serikali ya kitaifa na ile ya kaunti ni kwamba ziingilie kati na kutatua changamoto hiyo ambayo imekuwepo kwa muda mrefu. “Idadi ya manamba inazidi kuongezeka na wana tabia kama kundi haramu la Mungiki. Wana kiburi na wamekuwa na jeuri kwa madereva na  makondakta wao na hata huwatishia maisha,” akasema Bw Matano. Bw Matano alisema kuwa manamba hao wamekuwa na usemi mkubwa na hata viongozi wa kampuni za matatu katika Kaunti ya Kilifi wanawasikiliza na kutii masharti yao. Alisema ameitisha mkutano wa dharura kati ya wamiliki wa matatu na viongozi wa vyama vya ushirika wa uchukuzi wa umma kujadili tatizo hilo ambalo linazidi kuangamiza biashara ya matatu katika kaunti hiyo. “Usalama wa wasafiri uko pabaya na iwapo serikali haitaingilia kati  kwa sasa itaathiri pakubwa sekta ya usafiri na pia kuchangia utovu wa usalama,” akasema. Alisema baadhi ya manamba hao ni wahudumu wa bodaboda walioingia mkondo mbaya wa uhalifu na kwa sasa hawafanyi kazi tena. “Inasikitisha ya kwamba sekta ya matatu inavutia wahuni kila siku. Bodaboda akipoteza kazi anakuja kuwa manamba na kuanza kuitisha pesa kwa fujo,’’ akasema. Bw Hinzano Mumba, dereva na pia mmiliki wa matatu katika barabara kuu ya Mombasa-Malindi alisema hatma ya madereva iko mikononi mwa serikali ya kitaifa kwani hawajui la kufanya kwa sababu makateli huwapora maelfu ya pesa. “Ni kama kundi la Mungiki limezuka Pwani kwa sababu dereva wa matatu hawezi akatoka katika steji bila ya ruhusa kutoka kwa makateli hao. Tunaporwa mchana tukiona na wako kila mahali wakiitisha pesa kwa lazima,” akasema. Kulingana na Bw Hinzano, gari moja hutoa zaidi ya Sh2,000 kwa manamba. “Ukiwa Mombasa ni lazima ulipe Sh1,000 kabla ya kutoka na abiria, pesa ambazo hata mwenye gari huenda hawezi akapata kila siku kufuatia gharama kubwa ya gari,” akasema. Alisema wenye magari wameshindwa hata kupeleka magari yao kwa mekanika kwa sababu ya changamoto ya pesa kutokana na kutoa pesa nyingi kwa manamba, kuongezea na mahitaji mengine. Bw Mumba alisema madereva hawana budi kutoa pesa kwa sababu wakitataa, manamba huwavamia na hata kuharibu gari. “Tumelamika mara nyingi lakini hakuna anayeshughulikia kilio chetu na hawa ni wahuni ambao wamevamia na kupora sekta ya matatu huku serikali ikitazama,’’ akasema. Alitoa wito kwa kampuni za magari kujitokeza na kutetea wenye magari. “Kampuni za magari zinafahamu shida tunazopitia lakini hawajajitokeza kusimama nasi. Wenye matatu wanang’ang’ana kulipia ada huku wakora wakipora pesa zao,” akasema. Dereva mmoja ambaye aliomba kutotajwa jina kwa sababu ya usalama wake, alisema kuwa inasikitisha kuona kuwa sekta ya matatu inachangia biashara harama ya dawa za kulevya nchini kwani pindi wanapopata pesa, manamba hao hukimbia kununua mihadarati.   Kamanda wa Polisi wa Kilifi Kaskazini Bw Kenneth Maina amewataka wamiliki wa matatu na vyama vya ushirika vya matatu kujitokeza na kupiga ripoti kwa polisi. Alisema kuwa kwa saa hawajapokea ripoti kuhusu changamoto hiyo ila wamekuwa wanaamini kuwa manamba hao wanafanya kazi pamoja na madereva. Kulingana na Bw Maina, inakuwa vigumu kwa polisi kuingilia manamba hao na kuanza kuwafurusha katika vituo vya magari kwani hakuna mlalamishi. “Ni lazima wamiliki wa matatu wajitokeze na kutueleza jinsi wanavyofanya kazi na manamba hao ili tuweze kuchukua hatua na pia tujue kama ni makundi haramu ambayo yanajipanga katika eneo hili tuyazime mapema,” akasema.  You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  